擇之得鹿割鮮見餉以詩爲謝
作者：周紫芝
朝代：宋

paragraphs: 潘郎尉居巢，月止萬錢俸。
遙憐寒孟郊，午食勤夜誦。
空庖無雞豚，敢設亞父供。
如何得伊尼，割鮮勤遠送。
老夫極驚喜，兒曹亦嘲諷。
憫我太常齋，此意君良重。
饑腸罄一飽，狀若蹲鴟凍。
茅簷坐局促，山禽聽曉哢。
安得隨少年，短衣飛挽鞚。
燒野得驚麋，即之那忍縱。
呦呦寒聲微，麌麌一矢中。
聊復從左盂，獵我江南夢。